Document ID: 31989R0451

*****
ΚΑΝΟΝΙΣΜΟΣ (ΕΟΚ) αριθ. 451/89 ΤΟΥ ΣΥΜΒΟΥΛΙΟΥ
της 20ής Φεβρουαρίου 1989
για τη διαδικασία που πρέπει να εφαρμόζεται για ορισμένα γεωργικά προϊόντα, καταγωγής διαφόρων τρίτων χωρών της Μεσογείου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι έχουν συναφθεί τα πρόσθετα πρωτόκολλα στις συμφωνίες μεταξύ, αφενός, της Ευρωπαϊκής Οικονομικής Κοινότητας και, αφετέρου, της Αλγερίας, της Κύπρου, της Αιγύπτου, του Ισραήλ, της Ιορδανίας, του Λιβάνου, της Μάλτας, του Μαρόκου, της Συρίας, της Τυνησίας, της Τουρκίας και της Γιουγκοσλαβίας·
ότι, για ορισμένα γεωργικά προϊόντα που καλύπτονται από τις εν λόγω συμφωνίες και κατάγονται από τις εν λόγω χώρες, τα πρωτόκολλα αυτά προβλέπουν την προοδευτική μείωση ορισμένων δασμών που επιβάλλονται στα προϊόντα αυτά· ότι ορισμένα από τα εν λόγω προϊόντα υπόκεινται σε ποσότητα αναφοράς·
ότι τα εν λόγω πρωτόκολλα προβλέπουν τη δυνατότητα τροποποίσης του καθεστώτος των προϊόντων αυτών σε περίπτωση δυσχερειών στην κοινοτική αγορά ή υπέρβασης των ποσοτήτων αναφοράς·
ότι, προκειμένου τα προϊόντα αυτά να υπάγονται σε ποσότητες αναφοράς σε περίπτωση τέτοιων δυσχερειών ή σε δασμολογικές ποσοστώσεις σε περίπτωση υπερβάσεων των ποσοτήτων αναφοράς, πρέπει να καθοριστούν οι διαδικασίες για την τροποποίηση του καθεστώτος τους· ότι τις διαδικασίες αυτές πρέπει να τις διαχειρίζονται οι αρμόδιες για τα εν λόγω προϊόντα επιτροπές διαχείρισης·
ότι η τροποποίηση του καθεστώτος πρέπει να γίνεται βάσει ενός ετήσιου απολογισμού των συναλλαγών κατά προϊόν και ανά χώρα· ότι σκοπός του απολογισμού αυτού είναι η παρακολούθηση της εξέλιξης των συναλλαγών, η πρόληψη των διαταράξεων της αγοράς και η εξακρίβωση του κατά πόσον έχει επιτευχθεί ο στόχος της διατήρησης των παραδοσιακών εμπορικών ρευμάτων με τις ενδιαφερόμενες χώρες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο τέλος κάθε περιόδου εμπορίας, η Επιτροπή καταρτίζει απολογισμό, κατά προϊόν και ανά χώρα, των συναλλαγών, όσον αφορά τα προϊόντα καταγωγής Αλγερίας, Κύπρου, Αιγύπτου, Ισραήλ, Ιορδανίας, Λιβάνου, Μάλτας, Μαρόκου, Συρίας, Τυνησίας, Τουρκίας και Γιουγκοσλαβίας, τα οποία απαριθμούνται στα παραρτήματα Ι και ΙΙ, με σκοπό τη πρόληψη των διαταράξεων της αγοράς.
Άρθρο 2
1. Στην περίπτωση που η Επιτροπή διαπιστώσει, βάσει του απολογισμού που αναφέρεται στο άρθρο 1, ότι ο όγκος των εισαγωγών ενός από τα προϊόντα του παραρτήματος Ι, καταγωγής Αλγερίας, Κύπρου, Αιγύπτου, Ισραήλ, Ιορδανίας, Λιβάνου, Μαρόκου, Συρίας, Τυνησίας, Τουρκίας και Γιουγκοσλαβίας, αυξάνει τόσο ώστε να υπάρχει φόβος δημιουργίας δυσχερειών στην κοινοτική αγορά, κινεί τη διαδικασία που προβλέπεται ή στο άρθρο 26 του κανονισμού (ΕΟΚ) αριθ. 2727/75 (1), όπως τροποποιήθηκε τελευταία από τον κανονισμό (ΕΟΚ) αριθ. 166/89 (2), ή, ανάλογα με την περίπτωση, στα αντίστοιχα άρθρα των άλλων κανονισμών περί κοινής οργανώσεως των γεωργικών αγορών, ή, για τα προϊόντα για τα οποία δεν έχει συσταθεί επιτροπή διαχείρισης σύμφωνα με την κοινοτική νομοθεσία, τη διαδικασία που προβλέπει το άρθρο 32 του κανονισμού (ΕΟΚ) αριθ. 1035/72 (3), όπως τροποποιήθηκε τελευταία από τον κανονισμό (ΕΟΚ) αριθ. 2238/88 (4), με σκοπό τον καθορισμό μιας ποσότητας αναφοράς για το σχετικό προϊόν και τη χώρα καταγωγής του. Εάν, επί δύο διαδοχικά έτη, δεν καλυφθεί αυτή η ποσότητα αναφοράς, τότε αυτή παύει να ισχύει.
2. Για την προετοιμασία του απολογισμού που αναφέρεται στο άρθρο 1, τα εν λόγω προϊόντα παρακολουθούνται με τη βοήθεια του στατιστικού συστήματος που προβλέπεται στο άρθρο 5 του κανονισμού (ΕΟΚ) αριθ. 2658/87 (5), όπως τροποποιήθηκε τελευταία από τον κανονισμό (ΕΟΚ) αριθ. 20/89 (6).
3. Το άρθρο 3 εφαρμόζεται στα προϊόντα για τα οποία η Επιτροπή έχει καθορίσει ποσότητα αναφοράς, σύμφωνα με την παράγραφο 1.
Άρθρο 3
1. Στο μέτρο που σημειώνεται υπέρβαση της ποσότητας αναφοράς, η οποία καθορίζεται δυνάμει του άρθρου 2 ή αφορά προϊόν του παραρτήματος ΙΙ, καταγωγής μιας από τις χώρες που αναφέρονται στο ίδιο αυτό παράρτημα, και βάσει του απολογισμού που αναφέρεται στο άρθρο 1, η Επιτροπή κινεί τη διαδικασία που προβλέπεται ή στο άρθρο 26 του κανονισμού (ΕΟΚ) αριθ. 2727/75, ή ανάλογα με την περίπτωση, στα αντίστοιχα άρθρα των άλλων κανονισμών περί κοινής οργανώσεως των γεωργικών αγορών, ή, για τα προϊόντα για τα οποία δεν έχει συσταθεί επιτροπή διαχείρισης σύμφωνα με την κοινοτική νομοθεσία, τη διαδικασία που προβλέπει το άρθρο 32 του κανονισμού (ΕΟΚ) αριθ. 1035/72, ώστε το εν λόγω προϊόν να υπαχθεί σε κοινοτική δασμολογική ποσόστωση του αυτού ύψους με την εν λόγω ποσότητα αναφοράς.
Οι λεπτομέρειες εφαρμογής του παρόντος άρθρου αποφασίζονται με τη διαδικασία που προβλέπει το άρθρο 26 του κανονισμού (ΕΟΚ) αριθ. 2727/75.
2. Για την προετοιμασία του απολογισμού που αναφέρεται στο άρθρο 1, τα εν λόγω προϊόντα υπόκεινται στη διαδικασία επιτήρησης, που καθορίζει ο κανονισμός (ΕΟΚ) αριθ. 452/89 (1).
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 1989.

Labels: 3
18
6